পড়শি বাড়ির মহিলার সঙ্গে ঘনিষ্ঠ সম্পর্ক থাকার সন্দেহে খুন করা হয়েছিল কাছাড়ের কাটিগড়া এলাকার বছর সতেরোর সূরয বৈষ্ণবকে। ওই ঘটনায় জড়িত অভিযোগে কাল তিন জনকে গ্রেফতার করার পর এমনই দাবি তদন্তকারীদের। পুলিশ সূত্রে খবর, ৫ ডিসেম্বর নিখোঁজ হয় সূরয। ৯ দিন পর স্থানীয় একটি জঙ্গল থেকে তার দেহ উদ্ধার হয়। এর পর গ্রেফতার করা হয় রাজেশ, বাবুল ও স্বপ্নজিত্‌ বৈষ্ণবকে। রাজেশের পাশের বাড়িতে থাকত সূরয। তদন্তকারীদের দাবি, জেরায় রাজেশ জানিয়েছে, মাঝেমধ্যে তাদের বাড়িতে যেত সূরয। এক দিন আচমকা রাজেশ তার স্ত্রীর সঙ্গে সূরযকে আপত্তিকর অবস্থায় দেখতে পায়। দু’জনকে সতর্ক করে দিলেও কাজ হয়নি। মামাশ্বশুর বাবুলকে সব কথা জানানোর পর সূরযকে খুনের ছক কষা হয়। ওই কিশোরের বাবা, পাথর ব্যবসায়ী সুনীল বৈষ্ণবের পরিচিত স্বপ্নজিত্‌কেও দলে টেনে নেয় রাজেশরা। সুনীলবাবু এক সময় স্বপ্নজিতের জমি-বাড়ি কেড়ে নিয়েছিলেন বলে অভিযোগ। ৫ ডিসেম্বর সন্ধেয় সূরযকে কথায় ভুলিয়ে জঙ্গলের রাস্তায় নিয়ে যায় রাজেশ। সেখানে লুকিয়ে ছিল অন্য দু’জন। মারধরের পর গলায় গামছার ফাঁস লাগিয়ে ওই কিশোরকে খুন করা হয়। পুলিশ জানায়, সূরয নিখোঁজ হওয়ার পর মাঝেমধ্যে রাজেশও সুনীলবাবুর কাছে তাঁর ছেলের বিষয়ে খোঁজখবর নিয়েছিল। কাছাড়ের এসপি দিগন্ত বরা জানান, জেরায় রাজেশ স্বীকার করেছে, স্ত্রীর সঙ্গে সূরযের ঘনিষ্ঠ সম্পর্ক আছে বলে তার সন্দেহ ছিল। সে জন্যই তাকে খুন করতে বাবুল, স্বপ্নজিতের সঙ্গে ছক কষে। পুলিশ জানিয়েছে, ওই ঘটনায় আরও এক জন জড়িত। তার খোঁজ চলছে। কয়েক বছর আগে বর্ষবরণের রাতে গির্জার বিশেষ প্রার্থনায় ভিড় জমত শিলচরে। এখন প্রার্থনার আওয়াজ সন্ধের পরই ঢেকে যায় মোটরসাইকেলের দাপট, হই-হুল্লোড়ের শব্দে। পুরনো আমেজ ফেরাতে শহরে শুরু হল গানমেলা। এ বার চার বছরে পা দিল মেলা। সকাল থেকে রাত বাংলা গানের সুরে মাতলেন আট থেকে আশির মানুষ। তা ঘিরে জমজমাট জেলা ক্রীড়া সংস্থার প্রাঙ্গণ। আয়োজকরা জানান, দু’দিনে শ’দুয়েক শিল্পী যোগ দিয়েছেন মেলায়। পরিচিত শিল্পীদের পাশাপাশি হাজির ছিলেন নবীনরাও। মেলা প্রাঙ্গণের দু’টি মঞ্চ সাজানো রঙিন বেলুনে। সঙ্গে আলোকচিত্র প্রদর্শনী, হস্তশিল্প ও খাবারের দোকান। বরাক উপত্যকার বিভিন্ন ঐতিহাসিক ও গুরুত্বপূর্ণ জায়গার ছবি ঘিরে ভিড় জমেছে। শিল্পী, সংগঠক ও সঙ্গীতপ্রেমী মানুষের জমায়েত দেখে উচ্ছ্বসিত শিলচর সঙ্গীত বিদ্যালয়ের প্রধান আনন্দময়ী ভট্টাচার্য। বৃদ্ধা নিজেই মাইক্রোফোন চেয়ে গান গাইলেন। তাঁর কথায়, “এ যেন শান্তিনিকেতনের পৌষমেলা।” গানমেলা কমিটির সভাপতি শিবব্রত দত্ত বলেন, “সংস্কৃতি আঁকড়ে ধরেই ইংরেজি নববর্ষকে স্বাগত জানাতে চাই। তাই এই প্রয়াস।” হাটিয়া থেকে নিউ জলপাইগুড়িগামী হাটিয়া-এনজেপি এক্সপ্রেস চলতি আর্থিক বছরের মধ্যেই চালু হয়ে যাবে। আজ জামশেদপুরে দক্ষিণ-পূর্ব রেলের চক্রধরপুর শাখার ডিআরএম রাজীব অগ্রবাল এ কথা জানান। বর্তমানে হাটিয়া থেকে আলিপুরদুয়ারের মধ্যে একটি সাপ্তাহিক ট্রেন চলাচল করে। এ দিনই টাটানগর থেকে চাকুলিয়াগামী একটি প্যাসেঞ্জার ট্রেনের উদ্বোধন করেন জামশেদপুরের সাংসদ বিদ্যুত্‌বরণ মাহাতো। ইউপিএ সরকারের ২০১৪-১৫ সালের অন্তর্বর্তী বাজেটেই ওই ট্রেনগুলি চালুর কথা ঘোষণা করা হয়েছিল। তা ছাড়া টাটানগর থেকে যশোবন্তপুরের মধ্যে এক্সপ্রেস ট্রেন পরিষেবা চালুর কথা রয়েছে। সকাল ৭টা। ভরপুর অফিস টাইম। ঠাণের ডিভা স্টেশন। বছরের প্রথম কাজের দিনে থিকথিকে ভিড়টা অপেক্ষায় ছিল ট্রেনের। মুম্বই ও তার শহরতলির ‘লাইফলাইন’ লোকাল ট্রেন। কিন্তু ট্রেন কই? ভিড়ের চোটে প্ল্যাটফর্মে দাঁড়ানো দায় হয়ে পড়েছে। এমন সময় খবর আসে, আধ ঘণ্টাখানেক আগে ঠাকরুলি ও ডোম্বিভলী স্টেশনের মাঝামাঝি ছত্রপতি শিবাজি টার্মিনাসগামী একটা লোকাল ট্রেনের প্যান্টোগ্রাফ ভেঙেছে। আপাতত ট্রেন আসতে দেরি হবে। মুহূর্তে জ্বলে ওঠে ক্ষোভের আগুন। একাধিক স্টেশনে যাত্রীদের অবাধ ভাঙচুর ও পুলিশের সঙ্গে তাঁদের খণ্ডযুদ্ধের জেরে সেন্ট্রাল ও হারবার লাইনে ট্রেন চলাচল বন্ধ থাকে প্রায় ছ’ঘণ্টা। জখম দুই ট্রেনচালক ও ১৫ জন পুলিশ। যদিও কাউকে গ্রেফতার করা হয়নি। ডিভার পাশাপাশি ভাঙচুর চলেছে ডোম্বিভলী স্টেশনেও। জঙ্গি মানেই মুসলিম এই সরলীকরণ তত্ত্ব মেনে কেন জঙ্গি দমনের মহড়া চালাচ্ছে পুলিশ? কয়েক দিন আগেই গুজরাত পুলিশের তৈরি একটি ভিডিওকে কেন্দ্র করে উঠেছিল সেই প্রশ্ন। একটি ভিডিওয় দেখা গিয়েছিল, গুজরাতের পুলিশ সন্ত্রাস দমন মহড়ায় জঙ্গিদের সাজিয়েছে মুসলিমদের পোশাকে। শুক্রবার ফের এমন আরও দু’টি ভিডিও প্রকাশ্যে এসেছে যাতে অন্য দুই শহরেও ওই একই ধরনের মহড়ায় জঙ্গিদের ইসলামপন্থী স্লোগান দিতে শোনা গিয়েছে। বিষয়টি নিয়ে নড়েচড়ে বসেছে প্রশাসন। গুজরাতের মুখ্যমন্ত্রী আনন্দীবেন পটেল বলেছেন, “ধর্মের সঙ্গে সন্ত্রাসকে মিলিয়ে দেখা উচিত নয়।” রাজ্যের স্বরাষ্ট্র প্রতিমন্ত্রী রজনী পটেল আজ বলেছেন, যদি কোনও পুলিশকর্মী এতে জড়িত থাকেন, তা হলে ব্যবস্থা নেওয়া হবে। অল ইন্ডিয়া মুসলিম পার্সোনাল ’ল বোর্ডের কমল ফারুকি “এমন কাজ নিন্দনীয়। ওদের ক্ষমা চাওয়া উচিত।” সরকারের হয়ে বিজ্ঞাপনী ছবিতে অংশগ্রহণ করার কথা অস্বীকার করলেন অমিতাভ বচ্চন। টুইটারে তিনি লিখেছেন, “খবর রটেছে প্রধানমন্ত্রী বা প্রধানমন্ত্রীর দফতর থেকে আমায় একটি বিজ্ঞাপনী ছবিতে মুখে দেখানোর আর্জি জানানো হয়েছে। এই তথ্য ঠিক নয়।” উত্তর কাছাড় স্বশাসিত পরিষদের কোষাগার থেকে ১ কোটি ৯৮ লক্ষ টাকা নয়ছয়ের মামলায় পরিষদের তত্‌কালীন মুখ্য কার্যবাহী সদস্য মোহিত হোজাইকে তিন বছর সশ্রম কারাদণ্ডের নির্দেশ দিল সিবিআই আদালত। সমাজকল্যাণ দফতরের তত্‌কালীন ডেপুটি ডিরেক্টর করুণা শইকিয়াকেও তিন বছর কারাবাসের নির্দেশ দেওয়া হয়েছে। হোজাইকে ২০০৯ সালে গ্রেফতার করা হয়েছিল। ইতিমধ্যেই তিনি সাড়ে ৫ বছরের বেশি সময় ধরে জেলে বন্দি রয়েছেন। ট্রেনের সংরক্ষিত কামরায় দুষ্কৃতীদের গুলিতে মৃত্যু হল রাজ্য পুলিশের এক জওয়ানের। জখম এক। গত রাতে ঘটনাটি ঘটে মুঙ্গের জেলার দশরথপুর হল্ট স্টেশনের কাছে। দুষ্কৃতীরা পলাতক। হতের নাম সন্তোষকুমার সিংহ। দিল্লিগামী ফরাক্কা এক্সপ্রেসের ৯ নম্বর কামরায় সংরক্ষিত আসনে বসেছিল তিন জন। এ নিয়ে আপত্তি জানান ওই সংরক্ষিত আসনটির যাত্রী। বিহারের ‘স্যাপ’ বাহিনীর দুই জওয়ান ওই আসনে থাকা তিন যাত্রীর সঙ্গে কথা বলেন। দু’পক্ষে বচসা হয়। তখনই এক জন জওয়ানদের দিকে গুলি চালায়। কাশ্মীরে সরকার গঠন নিয়ে বিজেপি ও পিডিপির মধ্যে আলোচনার প্রক্রিয়া চলার মধ্যেই নতুন জটিলতা। পিডিপি নেতা মুফতি মহম্মদ সৈয়দের সঙ্গে দেখা করলেন হুরিয়ত কনফারেন্সের নেতা আব্দুল গনি বাট। হুরিয়তকে নিয়ে স্বাভাবিক ভাবেই অস্বস্তি বিজেপির শিবিরে। পাশাপাশি মুম্বইয়ে বিজেপি সভাপতি অমিত শাহ জানিয়েছেন সরকার গড়তে তাঁরা পিডিপি ও ন্যাশনাল কনফারেন্সের সঙ্গে আলোচনা করছেন। তবে সমঝোতা সূত্র এখনও বেরিয়ে আসেনি। ১৯ বছরের মেয়েকে খুনের অভিযোগে গ্রেফতার হল বাবা-সহ পরিবারের এক সদস্য। মুজফ্ফরনগরের ঘটনা। পুলিশ জানিয়েছে, পরিবারের অমতে ভিন্ন সম্প্রদায়ের একটি ছেলের সঙ্গে সম্পর্ক ছিল মেয়েটির। ছেলেটিকে বিয়ে করারও সিদ্ধান্ত নেন তিনি। অভিযোগ, পরিবারের সম্মান রক্ষার্থে মেয়েটিকে হত্যা করে বাবা। পরে মৃতদেহটি মাটির তলায় পুঁতে দেয় পরিবারের লোকেরা। রাজ্যে সংবিজিৎ বাহিনীর নাশকতার তদন্তের তদারকি করতে আগামী সপ্তাহে অসমে আসছেন এনআইএ-র ডিজি শরদ কুমার। প্রশাসনিক সূত্রের খবর, তিনি মুখ্যমন্ত্রী তরুণ গগৈয়ের সঙ্গেও বৈঠক করবেন। পুলিশ জানায়, ২৩ ডিসেম্বরের ওই নাশকতার ঘটনায় এখনও পর্যন্ত ৪ জন এনডিএফবি জঙ্গি ও ৭ জন ‘লিঙ্কম্যান’কে গ্রেফতার করা হয়েছে। রাজ্য পুলিশের আইজি (আইনশৃঙ্খলা) সত্যেন্দ্রনারায়ণ সিংহ বলেন, “গত ৬ মাস ধরে ওই বাহিনীর নেতা সংবিজিৎ মায়ানমারে রয়েছে। দলের উপপ্রধান বিদাইর নির্দেশে কোকরাঝাড় ও শোণিতপুরে হত্যাকাণ্ড ঘটেছে।” সংস্কারের পথে হেঁটে রেল বোর্ডের ঘাড় থেকে অতিরিক্ত দায়িত্ব কমানোর সিদ্ধান্ত নিলেন রেলমন্ত্রী সুরেশ প্রভু। এত দিন রেলের দরপত্র সংক্রান্ত চূড়ান্ত সিদ্ধান্ত নিত রেল বোর্ড। মন্ত্রক জানিয়েছে, এখন থেকে পাঁচশো কোটি টাকার নীচে থাকা যে কোনও দরপত্রের বিষয়ে চূড়ান্ত সিদ্ধান্ত নিতে পারবেন সংশ্লিষ্ট দফতরের অধিকর্তা ও অতিরিক্ত বোর্ড সদস্য। এক মাত্র পাঁচশো কোটি টাকার বেশি দরপত্রের বিষয়ে সিদ্ধান্ত নেবে বোর্ড। তেহরানের সঙ্গে নয়াদিল্লির বাণিজ্যিক সম্পর্ক যাতে জেরুজালেমকে দূরে ঠেলে না দেয়, তা নিশ্চিত করতে এ বার দ্বিপাক্ষিক সফরের কথা ভাবছে নরেন্দ্র মোদী সরকার। কেন্দ্রে বিজেপি ক্ষমতায় আসায় খুশি হয়েছিল ইজরায়েল। আগামী মার্চ মাসে ইজরায়েলে নির্বাচন। সে দেশে নতুন সরকার গঠন হওয়ার পর দ্বিপাক্ষিক সফরে যাবেন বিদেশমন্ত্রী সুষমা স্বরাজ।